የአትክልትና ፍራፍሬ ዋጋ ማሻቀቡ እንዳሳሰባቸው ነዋሪዎች ተናገሩ
‹‹በኮሮና ቫይረስና በመንገዶች መዘጋት ምክንያት የዋጋ ጭማሪ መታየቱ እውነት ነው››የአዲስ አበባ ንግድ ቢሮ ከድምፃዊ ሃጫሉ ሁንዴሳ ድንገተኛ ግድያ ጋር በተያያዘ በተፈጠረ አለመረጋጋት፣ የአትክልትና ፍራፍሬ ዋጋ በከፍተኛ ሁኔታ ጭማሪ ማሳየቱ እንዳሳሰባቸው የአዲስ አበባ ነዋሪዎች ተናገሩ፡፡በኮሮና ቫይረስ ምክንያት ከጎረቤት ሱዳን የሚገቡት ፍራፍሬዎች ለጊዜው እንዲቋረጡ በመደረጉ፣ ሰሞኑን ደግሞ በድምፃዊው ሃጫሉ ድንገተኛ ሞት ጋር በተያያዘ ምክንያት፣ በአትክልትና በፍራፍሬ ላይ የዋጋ ጭማሪ መታየቱን የአዲስ አበባ ከተማ አስተዳደር ንግድ ቢሮም አረጋግጧል፡፡የከተማው ነዋሪዎች ለሪፖርተር እንደገለጹት፣ ምንም እንኳን በኮሮና ቫይረስ ወረርሽኝ ምክንያት ምርቶች ከክልል ወደ ከተማ እየገቡ ባለመሆኑ ምክንያት፣ በተወሰኑ የአትክልትና ፍራፍሬ ዓይነቶች ላይ የዋጋ ጭማሪ የነበረ ቢሆንም፣ ባለፉት ሁለት ሳምንታት ግን በጣም መናሩን ተናግረዋል፡፡ ከድምፃዊ ሃጫሉ ግድያ ጋር በተያያዘ ከሦስት ቀናት ላልበለጡ ጊዜያት በተለይ በኦሮሚያና በአዲስ አበባ ከተማ ውስጥ አለመረጋጋት የነበረ ቢሆንም፣ ይህንን ሁኔታ እንደ ጥሩ አጋጣሚ በመውሰድ  ስግብግብ ነጋዴዎች ያደረጉት ጭማሪ ከማስገረምም አልፎ አስደንጋጭ መሆኑን ተናግረዋል፡፡ለአንድ አገር ቀዳሚ ነገር ሰላም መሆኑን የጠቆሙት ነዋሪዎቹ፣ በከተማም ደረጃም ሆነ በክልል በሚፈጠር ግጭት ምክንያት ተጠቃሚን ለመጉዳት የሚደረገው ሩጫ ተገቢነት ስለሌለው፣ የሚመለከተው የመንግሥት አካል ከማስፈራራት ባለፈ ተግባራዊ ዕርምጃ ሊወስድ እንደሚገባ አሳስበዋል፡፡ በተለይ በሽንኩርት (ቀይና ነጭ)፣ ቲማቲም፣ ቃሪያ፣ ድንች፣ የጎመን ዓይነቶችና ሌሎች ፍራፍሬዎችም ላይ የተደረገው ጭማሪ ሌላ ግጭት ውስጥ የሚከት እንጂ፣ ‹‹እጥረት ተፈጥሮ ነው›› እንደማያስብልም አክለዋል፡፡ የነበረውንና ያለውን አገራዊ ሁኔታ ከግምት ውስጥ ያስገባ መጠነኛ የዋጋ ጭማሪ ማድረግን ነዋሪዎች ባይቃወሙም፣ በመጋዘን ውስጥ የተከማቸ ምርት ላይ ከመቶ በመቶ በላይ ዋጋ መጨመር ከመስገብገብም ባለፈ፣ በሕዝብ ላይ የተዘመተ የጠራራ ፀሐይ ዘረፋ መሆኑንም ተናግረዋል፡፡ ነዋሪዎቹ ያነሱትን ቅሬታና ምሬት በሚመለከት ሪፖርተር ያነጋገራቸው የአዲስ አበባ ከተማ አስተዳደር ንግድ ቢሮ ምክትል ቢሮ ኃላፊ አቶ መስፍን አሰፋ፣ ነዋሪዎቹ ያነሱት ቅሬታ ያን ያህል በጣም የሚያማርር ባይሆንም የዋጋ ጭማሪ መደረጉን ግን አረጋግጠዋል፡፡ምክትል የቢሮ ኃላፊው እንደገለጹት በተለይ ሽንኩርት፣ ቲማቲም፣ በርበሬና ፍራፍሬዎች ላይ ከፍተኛ የዋጋ ጭማሪ ተደርጓል፡፡ ይህ ደግሞ ምክንያቱ ሦስት ነው፡፡ አንደኛው የኮሮና ቫይረስ ወረርሽኝ ሲሆን፣ ከሱዳን ወደ ኢትዮጵያ ይገባ የነበረው ፍራፍሬ መቆሙ እጥረት እንዲከሰት አድርጓል ብለዋል፡፡ ሌላው ደግሞ አርሶ አደሩ ምርቱን በሚሰበስብበት ጊዜ ወደ ከተማ የሚገባው ምርት በመቆሙ፣ እንዲሁም ከወረርሽኙ ጋር ተያይዞ በፍርኃት ምክንያት የተፈለገውን ያህል የፍራፍሬና አትክልት ምርት ወደ ከተማ መግባቱ መቀነስ መሆናቸውን ተናግረዋል፡፡ ሌላው ደግሞ ሰሞኑን ከድምፃዊ ሃጫሉ ግድያ ጋር በተገናኘ በተለይ ከፍተኛ አትክልትና ፍራፍሬ ወደ አዲስ አበባ ከሚመጣባቸው ዝዋይ፣ ሻሸመኔ፣ ደቡብና የተለያዩ አካባቢዎች መንገዶች መዘጋታቸውና ተሽከርካሪዎችም ባለመጓጓዛቸው የተፈጠረ እጥረት ለዋጋ መጨመር ምክንያት መሆኑን አቶ መስፍን አስረድተዋል፡፡ ነጭ ሽንኩርት ከ120 ብር ወደ 250 ብር፣ በርበሬ በኪሎ ከ90 እስከ 120 ብር የነበረው ከ160 ብር እስከ 200 ብር አሻቅቦ የነበረ መሆኑን ምክትል የቢሮ ኃላፊው ጠቁመው፣ አሁን ግን ሰሞኑን ከሐምሌ 2 ቀን 2012 ዓ.ም. ጀምሮ ሁሉም አገር ሰላም በመሆኑ የፍራፍሬ፣ የአትክልትና የሌሎች ሸቀጣ ሸቀጦች ዋጋ ወደነበረበት እንዲመለስ ቢሮው የቁጥጥር ሥራ መጀመሩን አስታውቀዋል፡፡ ያላግባብ ዋጋ በሚጨምሩ ላይ ያለምንም ምሕረት ዕርምጃ እንደሚወስድ አስታውቀው፣ ነጋዴዎች በአግባቡ እንዲሠሩ አሳስበዋል፡፡ 